**POBUDE IN VPRAŠANJA**

Občinski svetnik, Aleksander Ristič, je podal naslednjo pobudo in vprašanje:

Zanima ga, ali bi se lahko ogledalo pri viaduktu proti Stražišču uredilo tako, da bi imelo gretje, ker je tam zelo nevarno.

**ODGOVOR:**

**Danilo Vute na sami seji odgovori, da obstajajo takšna ogledala ki imajo premaz proti rosenju. Pridobili bomo tudi informacije o ogrevanih ogledalih.**

**Občina Prevalje bo obstoječe ogledalo na omenjeni lokaciji zamenjala z novim, večjim ogledalom pravokotne oblike, ki bo zagotavljalo boljšo preglednost in varnost za vse udeležence v cestnem prometu. Po postavitvi novega ogledala bomo situacijo še naprej spremljali in po potrebi tudi ukrepali.**

Občinski svetnik, Bogdan Pupavac, je podal naslednjo pobudo in vprašanje:

Podal je pobudo, da bi se na parkirišču pri osnovni šoli Prevalje sanirala luknja pri jašku, ker se je asfalt posedel.

**ODGOVOR:**

**Dela se bodo izvedla spomladi, ko bodo začele obratovati asfaltne baze. Takrat bomo naročili tudi sanacijo drugih asfaltiranih površin (cest) v občini.**

Predlaga tudi, da naj se uredi napis na tržnici Prevalje tako, da se napiše »TRŽNICA«.

**ODGOVOR:**

**Lokacijo smo si ponovno ogledali. Ob morebitni postavitvi table z napisom »TRŽNICA« na streho le-te je potrebno pridobiti projektno rešitev, da ne bi prihajalo do zamakanja oz. poškodb ob morebitnih močnejših sunkih vetra. Prav tako je potrebno tablo tudi primerno oblikovati, določiti njeno velikost in vidnost. Smo že v kontaktu s projektantom.**

Predlaga tudi, da bi občina začela urejati most čez Mežo proti Lešam, ker se razvija industrijska cona v Nicini in se veča. Predlaga naj se prične s pridobitvijo dokumentacije, najprej DIIP in druga dokumentacija, nato v drugi fazi pa se bi most zbetoniral.

**ODGOVOR:**

**Leseni del mosta čez Mežo proti Lešam (»Pačnikov most«) smo v celoti prenovili julija 2018. Vrednost investicije je znašala 19.580,51 €. Ob pregledu je bilo ugotovljeno, da je nosilna betonska konstrukcija v dobrem stanju in da sanacija le-te ni potrebna. Dotrajane smrekove trame in deske smo v celoti zamenjali z macesnovimi, ki ima bistveno daljši rok trajanja – cca. 10 let. Povozne površine pa je potrebno zamenjavati glede na potrebe oziroma nastale poškodbe. Sočasno z sanacijo mostu smo z železnih delov konstrukcije odstranili rjo in jo v celoti prebarvali oziroma zaščitili pred korozijo. Občina je v skladu s pobudo že navezala kontakt s projektantom in bo najprej pridobila ponudbo za izdelavo idejne zasnove betonskega mostu. O predvidenih stroških bomo obvestili Občinski svet.**

Občinski svetnik, Bernard Pačnik, je podal naslednjo pobudo in vprašanje:

Glede ograje na Zagrad želi, da se naredi ograja v celotni dolžini in ne samo v ovinkih, ker je celotna cesta nevarna in ne samo v ovinkih. Gre za povezovalno cesto, ker je pozimi ves promet za Leše potekal po tej cesti.

**ODGOVOR:**

**Tajnik občine, Danilo Vute, poda odgovor na sami seji in pove, da je imela občina v letu 2019 velike izdatke iz naslova montaž ograj, vendar je prioritetno reševala območja, ki so bila nujno potrebna zaradi sanacij plazov.**

**V letošnjem proračunu ima Občina Prevalje planirana sredstva za postavitev varnostnih ograj v okviru rednega letnega vzdrževanja cest. Pri določitvi prioritet bomo upoštevali tudi predlog za postavitev varnostne ograje na cesti proti Zagradu.**

Bernard Pačnik nadalje pove, da je območje okoli železniške postaje zelo zanemarjeno in onesnaženo, zato predlaga, da se nekaj naredi, da bi se to območje vsaj malo uredilo. Opozarja, da je to območje zelo onesnaženo s svincem ter da so prav tako onesnažena tudi druga območja, zato predlaga, da bi se moralo to nekako urediti, občina Prevalje za to od države nikoli ni nič dobila.

**ODGOVOR:**

**Župan na sami seji odgovori, da je občina Slovenske železnice, ki so lastnik tega zemljišča, že večkrat opozarjala na zadevno problematiko in prav tako tudi inšpektorje, vendar brez uspeha. Ker gre za privatno zemljišče, občina nima pristojnosti in ne more posegati na omenjena zemljišča. Bo pa občina ponovno opozorila lastnika.**

Bernard Pačnik nadaljuje, da se je na Komisiji za statut in pravna vprašanja že večkrat razpravljalo o odrtem dolgu do Zdravstvenega doma Ravne na Koroškem. Predlaga, da se ustanovi neka komisija in da se poiščejo rešitve za zaključek te zadeve.

**ODGOVOR:**

**Strokovne službe že pripravljajo izhodišča in predlog za poravnavo odprtih obveznosti. Ko bo pripravljeno gradivo, bo župan imenoval pristojno komisijo in sklical prvi sestanek le-te.**

Občinski svetnik, Štefan Peršak, je podal naslednjo pobudo in vprašanje:

Krajani Jamnice so podali pobudo za postavitev cestnega ogledala na križišču Jamnica – Šentanel, kjer je zelo nevarno, ker je slaba vidljivost.

**ODGOVOR:**

**Postavitev ogledala je predvidena še v mesecu februarju.**

Občinski svetnik, Rafael Škufca, je podal naslednjo pobudo in vprašanje:

Občani so opozorili, da pri avtobusnem postajališču pri osnovni šoli ob strani ni stranskih stekel in nato otrokom piha in nosi dež po njih. Predlaga, da se to sanira.

**ODGOVOR:**

**Župan na sami seji odgovori, da občina išče rešitev za rešitev te zadeve.**

**Proizvajalcu obstoječih nadstrešnic smo že poslali povpraševanje za dodatno zasteklitev in pričakujemo ponudbo. Je pa dejstvo, da zaradi velikega števila osnovnošolcev-vozačev, kljub načrtovani dodatni zasteklitvi, ne bomo mogli zagotoviti suhega prostora, ko bodo čakali na avtobus.**

Občinski svetnik, Ivan Backović, je podal naslednjo pobudo in vprašanje:

Predlaga, da se zastave na Poljani pri spomeniku in spodaj bolj pogosto menjajo, ker so strgane.

**ODGOVOR:**

**Najpogosteje v občini – večkrat letno – menjamo ravno zastave pri spomeniku Svobodi in miru na Poljani. Vzrok za pogoste poškodbe zastav je predvsem izpostavljena lega oziroma vetrovno območje. Zastave zamenjamo vedno, ko opazimo, da je poškovana ali pa nas na to opozorijo.**